  Анжелика Тихонова корреспондент 3-тӥ гудырикошконэ, Интыысь ожъёсысь ветеранъёслэн нуналазы, Балезиноын ожгар техникаез но пыӵал-тӥрлыкез адӟытон ортчоз. Каргуртысь ураме нырысьсэ Ижкарысь «Купол» заводын лэсьтэм «Оса» но «Тор» зенитно-ракетной огъетъёс потозы. Со сярысь Удмуртиысь тӧролэн но кивалтэтлэн пресс-службазы ивортэ. Озьы ик шор стадионын  Россиысь ДОСААФ-лэн Ижкарысь аэроклубезлэн возьматонэз ортчоз. Парашютистъёс Россилэн но Удмуртилэн куншетъёсынызы инбамысь васькозы. Со сяна, омырын купольной акробатикалэсь куд-ог люкетъёссэ возьматозы Со сяна, Кунпуш ужъёсъя министерствоысь но Росгвардилэн нимысьтыз подразделениослэн возьматонъёссы чакламын. Озьы ик ужрад улсын ожгар удысын ужась предприятиослэн ивор вӧлмытӥсь стендъёссы ужалозы, пыӵал-тӥрлыкез сэрттонъя-бичанъя мастер-классъёс ортчозы, музейлэн «Солдат войны не выбирает» адӟытонэз радъяськоз, ожъёсын бырем улосчиоссылы синпелет доры сяськаос но керттэтъёс понозы, футболъя нылпи школаысь пиналъёс но интыысь ожъёсысь ветеранъёс мини-футбол шудозы. Вань мылкыд-карисьёсты армейской ӝукен куноятозы. Капчи мылкыд Балезино ёросысь, Екатеринбургысь, Пермьысь, Сарапулысь коллективъёс кылдытозы. Со сяна, Москваысь ӧтем куноос – «Юта» группаысь артистъёс концерт возьматозы. Интыысь ожъёсысь ветеранъёслэсь нуналзэс пусъёнэз 22 часын праздниклы сӥзем яркыт пуштытъянъёс йылпумъялозы Ужрадэз Удмуртилэн кивалтэтэз, Балезино ёрослэн администрациез, элькунысьтымы Интыысь ожъёсысь ветеранъёслэн ассоциацизы радъя. ВАТСАН Интыысь ожъёсысь ветеранъёслэсь нуналзэс Балезино каргуртын 1998-тӥ арысен арлы быдэ гудырикошконлэн нырысетӥ кӧснуналаз пусъё. Ужрадэ Афганистанын, Уйпал Осетиын, Чечняын но мукет «пӧсь интыосын» бырем ожгарчиослэн анайёссы, семьяоссы пыриськозы. Со сяна, службазэс нуэмъёс, соослэн семьяоссы, эшъёссы люкаськозы. Озьы ик кун но муниципал тӧрлыкъёслэн, мер огазеяськонъёслэн ыстэм муртъёссы вуозы Тодэ вайытом, 28-тӥ пӧсьтолэзе Ижкарын Россиысь Ожгар зарезь флотлэсь нуналзэ пусъёзы. Нош куарусёнэ вылӥ пилотажъя «Русские витязи» группаез нош ик возьмало. Тегъёс: Балезино Удмуртия Мерлык ожгартехника  